## Odluka o određivanju državnih tijela koja će osiguravati ispravno funkcioniranje sustava vlastitih sredstava Europske unije u Republici Hrvatskoj

### NN 12/2013 (28.1.2013.), Odluka o određivanju državnih tijela koja će osiguravati ispravno funkcioniranje sustava vlastitih sredstava Europske unije u Republici Hrvatskoj

VLADA REPUBLIKE HRVATSKE

177

Na temelju članka 31. stavka 2. Zakona o Vladi Republike Hrvatske (»Narodne novine« broj 150/2011), Vlada Republike Hrvatske je na sjednici održanoj 24. siječnja 2013. godine donijela

ODLUKU

O ODREĐIVANJU DRŽAVNIH TIJELA KOJA ĆE OSIGURAVATI ISPRAVNO FUNKCIONIRANJE SUSTAVA VLASTITIH SREDSTAVA EUROPSKE UNIJE U REPUBLICI HRVATSKOJ

I.

Ovom Odlukom određuju se državna tijela, odnosno tijela državne uprave i Hrvatska narodna banka (u daljnjem tekstu: tijela), te njihov djelokrug, koja su dužna osiguravati ispravno funkcioniranje sustava vlastitih sredstava Europske unije u Republici Hrvatskoj.

II.

Ministarstvo financija – Odjel za koordinaciju i upravljanje vlastitim sredstvima Europske unije:

– djeluje kao jedinica za kontakt i izvješćivanje Europske komisije o svim pitanjima koja se odnose na vlastita sredstva Europske unije u Republici Hrvatskoj;

– organizira i koordinira sustav vlastitih sredstava Europske unije u Republici Hrvatskoj te ga prilagođava u skladu s izmjenama pravne stečevine Europske unije;

– koordinira protok podataka i dokumenata o vlastitim sredstvima Europske unije između tijela uključenih u sustav vlastitih sredstava Europske unije u Republici Hrvatskoj i Europske komisije;

– koordinira uplate doprinosa Republike Hrvatske u proračun Europske unije na temelju vlastitih sredstava Europske unije i ostalih sredstava (kamate na zakašnjela plaćanja, dodatna plaćanja po osnovi korekcija u izračunima vlastitih sredstava Europske unije);

– koordinira izračune vlastitih sredstava Europske unije temeljem poreza na dodanu vrijednost i bruto nacionalnog dohotka;

– izrađuje izračune unutar prihodovne strane proračuna Europske unije;

– u skladu s nacionalnim proračunskim procedurama sudjeluje u izradi nacrta proračuna za proračunsku godinu i projekcija za sljedeće dvije godine te u izradi izmjena i dopuna proračuna vezano uz planiranje prihoda i rashoda s osnove uplate doprinosa Republike Hrvatske u proračun Europske unije na temelju vlastitih sredstava Europske unije;

– koordinira izvršenje plaćanja odgovarajućeg iznosa doprinosa Republike Hrvatske u proračun Europske unije na temelju vlastitih sredstava Europske unije;

– sudjeluje u radnim skupinama i tijelima europskih institucija koja se bave pitanjima vlastitih sredstava Europske unije;

– ako je potrebno, sudjeluje u kontrolnim misijama europskih institucija vezano za vlastita sredstva Europske unije u Republici Hrvatskoj.

III.

Ministarstvo financija – Državna riznica:

– u skladu s nacionalnim proračunskim procedurama sudjeluje u izradi nacrta proračuna za proračunsku godinu i projekcija za sljedeće dvije godine te u izradi izmjena i dopuna proračuna vezano uz planiranje prihoda i rashoda s osnove uplate doprinosa Republike Hrvatske u proračun Europske unije na temelju vlastitih sredstava Europske unije;

– u skladu sa zahtjevima Europske komisije osigurava sredstva za plaćanje doprinosa Republike Hrvatske u proračun Europske unije na temelju vlastitih sredstava Europske unije;

– pridržavajući se propisanih rokova, novčana sredstva s osnove uplate doprinosa Republike Hrvatske u proračun Europske unije na temelju vlastitih sredstava Europske unije doznačuje na račun Europske komisije u Hrvatskoj narodnoj banci po nalogu Odjela za koordinaciju i upravljanje vlastitim sredstvima Europske unije;

– izvješćuje Odjel za koordinaciju i upravljanje vlastitim sredstvima Europske unije o doznaci sredstava na račun Europske komisije u Hrvatskoj narodnoj banci;

– vodi knjigovodstvene evidencije vezano za plaćanje svih kategorija vlastitih sredstava Europske unije;

– ako je potrebno, sudjeluje u kontrolnim misijama europskih institucija vezano za vlastita sredstva Europske unije u Republici Hrvatskoj.

IV.

Ministarstvo financija – Carinska uprava:

– koordinira i organizira utvrđivanje, prikupljanje, knjiženje, stavljanje na raspolaganje, povrat i kontrolu tradicionalnih vlastitih sredstava od carinskih davanja;

– na temelju podataka dostavljenih od Agencije za plaćanja u poljoprivredi, ribarstvu i ruralnom razvoju evidentira podatke o utvrđenim pristojbama za proizvodnju šećera na račune A i B za tradicionalna vlastita sredstva;

– u skladu sa zakonodavstvom Europske unije u području tradicionalnih vlastitih sredstava i propisanim rokovima, priprema konsolidirana izvješća za račune A i B za tradicionalna vlastita sredstva i ostala propisana izvješća, te ih dostavlja Ministarstvu financija – Odjelu za koordinaciju i upravljanje vlastitim sredstvima Europske unije;

– u skladu sa zakonodavstvom Europske unije potvrđuje slučajeve prijevara i nepravilnosti vezane za tradicionalna vlastita sredstva od carinskih davanja u iznosima većima od 10.000 eura i prijavljuje ih putem internetske aplikacije Europske komisije OWNRES te potvrđuje slučajeve otpisa u iznosima većima od 50.000 eura i prijavljuje ih Europskoj komisiji putem internetske aplikacije Europske komisije WOMIS;

– priprema i sudjeluje u kontrolnim misijama europskih institucija vezano za tradicionalna vlastita sredstva od carinskih davanja u Republici Hrvatskoj;

– u okviru svoje nadležnosti ažurira nacionalne administrativne procedure i pravila koja se odnose na sustav administriranja vlastitih sredstava Europske unije u skladu s izmjenama pravne stečevine Europske unije u području tradicionalnih vlastitih sredstava te o tome obavještava Ministarstvo financija – Odjel za koordinaciju i upravljanje vlastitim sredstvima Europske unije;

– sudjeluje u kontrolnim misijama europskih institucija vezano za vlastita sredstva od poreza na dodanu vrijednost u Republici Hrvatskoj;

– sudjeluje u radnim skupinama i tijelima europskih institucija koja se bave pitanjima tradicionalnih vlastitih sredstava Europske unije.

V.

Ministarstvo financija – Porezna uprava:

– priprema godišnje izvješće o osnovici za vlastita sredstva od poreza na dodanu vrijednost za prethodnu godinu i obavlja potrebne ispravke u suradnji s drugim tijelima odgovornima za izradu izvješća;

– u svrhu izrade godišnjeg izvješća o osnovici za vlastita sredstva od poreza na dodanu vrijednost koordinira prikupljanje podataka i potrebnih izračuna od drugih tijela;

– priprema i sudjeluje u kontrolnim misijama europskih institucija vezano za vlastita sredstva od poreza na dodanu vrijednost u Republici Hrvatskoj;

– obavještava Ministarstvo financija – Odjel za koordinaciju i upravljanje vlastitim sredstvima Europske unije o izmjenama hrvatskoga zakonodavstva i o usklađivanju s izmjenama u zakonodavstvu Europske unije u području poreza na dodanu vrijednost, kao jednog od izvora vlastitih sredstava Europske unije;

– pridržavajući se propisanih rokova, Ministarstvu financija – Odjelu za koordinaciju i upravljanje vlastitim sredstvima Europske unije dostavlja dokumente vezane za vlastita sredstva Europske unije temeljena na porezu na dodanu vrijednost;

– sudjeluje u radnim skupinama i tijelima europskih institucija koja se bave pitanjima vlastitih sredstava Europske unije temeljenih na porezu na dodanu vrijednost.

VI.

Državni zavod za statistiku:

– u pogledu izrade godišnjeg izvješća o osnovici za vlastita sredstva od poreza na dodanu vrijednost sudjeluje u izračunima za utvrđivanje osnovice za vlastita sredstva od poreza na dodanu vrijednost;

– u skladu sa zakonodavstvom Europske unije dostavlja potrebne podatke/dokumente europskim institucijama;

– odgovoran je za metodologiju nacionalnih računa u skladu sa standardima europskoga sustava nacionalnih i regionalnih računa;

– izračunava bruto nacionalni dohodak po tržišnim cijenama u skladu sa standardima europskoga zakonodavstva ili europskoga sustava nacionalnih i regionalnih računa;

– sudjeluje u kontrolnim misijama europskih institucija vezano za vlastita sredstva od poreza na dodanu vrijednost u Republici Hrvatskoj;

– sudjeluje u radnim skupinama i tijelima europskih institucija koja se bave pitanjima vlastitih sredstava Europske unije temeljenih na porezu na dodanu vrijednost.

VII.

Ministarstvo poljoprivrede:

– izdaje rješenja o odobrenju proizvođača šećera, tvrtke za preradu šećera te stjecanja statusa rafinerije u skladu sa zakonodavstvom o Zajedničkoj organizaciji tržišta;

– dodjeljuje proizvodnu kvotu za šećer odobrenim proizvođačima šećera i preraspodjeljuje proizvodne kvote s jednog proizvođača na drugog;

– dostavlja Europskoj komisiji tražene podatke o odobrenim proizvođačima šećera, proizvođačima šećera koji su stekli status rafinerije i odobrenim tvrtkama za preradu šećera te o dodjeli i preraspodjeli proizvodne kvote.

VIII.

Agencija za plaćanja u poljoprivredi, ribarstvu i ruralnom razvoju:

– provodi administrativnu kontrolu podataka sadržanih u zahtjevu za odobrenje proizvođača šećera i zahtjevu za odobrenje tvrtke za preradu šećera te u zahtjevu za stjecanje statusa rafinerije;

– provodi administrativnu kontrolu izvješća proizvođača vezano uz proizvodnju šećera, zalihe šećera, prenošenje prekoračenih količina u sljedeću tržišnu godinu, proizvodnju šećera pod ugovorom te uz industrijski šećer i ostalo, kao i dokumenata kojima se proizvođač obavještava o tim pitanjima, te izvješćuje Europsku komisiju;

– obavještava svakog proizvođača šećera, izoglukoze ili inzulinskog sirupa o pristojbama za proizvodnju šećera u okviru sustava proizvodnih ograničenja, kao i o pristojbama za prekoračenje proizvodne kvote;

– obračunava i naplaćuje pristojbe za proizvodnju šećera (izoglukoze, inzulinskog sirupa) te pristojbe za prekoračenje proizvodne kvote;

– provodi kontrole proizvođača šećera, izoglukoze ili inzulinskog sirupa, tvrtke za preradu šećera i rafinerije u skladu sa zakonodavstvom o Zajedničkoj organizaciji tržišta;

– pridržavajući se propisanih rokova, priprema podatke o iznosima utvrđenih pristojbi za proizvodnju šećera i dostavlja ih Carinskoj upravi za evidentiranje na račune A i B za tradicionalna vlastita sredstva;

– priprema i druga izvješća propisana zakonodavstvom Europske unije u području tradicionalnih vlastitih sredstava i šalje ih Ministarstvu financija i/ili europskim institucijama;

– u skladu sa zakonodavstvom Europske unije potvrđuje slučajeve prijevara i nepravilnosti vezano za tradicionalna vlastita sredstva od pristojbi za proizvodnju šećera u iznosima većima od 10.000 eura i prijavljuje ih putem internetske aplikacije Europske komisije OWNRES te potvrđuje slučajeve otpisa u iznosima većima od 50.000 eura i prijavljuje ih Europskoj komisiji putem internetske aplikacije Europske komisije WOMIS;

– u okviru svoje nadležnosti ažurira nacionalne administrativne procedure i pravila koja se odnose na sustav administriranja vlastitih sredstava Europske unije u skladu s izmjenama pravne stečevine Europske unije u području tradicionalnih vlastitih sredstava te o tome obavještava Ministarstvo financija – Odjel za koordinaciju i upravljanje vlastitim sredstvima Europske unije;

– sudjeluje u kontrolnim misijama europskih institucija vezano za tradicionalna vlastita sredstva Europske unije u Republici Hrvatskoj.

IX.

Hrvatska narodna banka:

– realizira naloge za plaćanja doprinosa Republike Hrvatske u proračun Europske unije na temelju vlastitih sredstava Europske unije između računa državnog proračuna i računa Europske komisije;

– dostavlja Europskoj komisiji izvješće o stanju računa Europske komisije i o izvršenim plaćanjima doprinosa Republike Hrvatske u proračun Europske unije na temelju vlastitih sredstava Europske unije u skladu s propisanim rokovima Europske komisije;

– dostavlja Ministarstvu financija podatke o izvršenju plaćanja doprinosa Republike Hrvatske u proračun Europske unije na temelju vlastitih sredstava Europske unije;

– dostavlja Ministarstvu financija podatke o kamatnoj stopi koja će se primjenjivati u izračunavanju kamata na zakašnjela plaćanja doprinosa Republike Hrvatske u proračun Europske unije na temelju vlastitih sredstava Europske unije, na zahtjev.

X.

Tijela navedena u točkama II. do IX. ove Odluke, u okviru svoje nadležnosti i u skladu s propisanim rokovima, čuvaju dokumentaciju i podatke o utvrđivanju, prikupljanju, kontroli i plaćanju vlastitih sredstava Europske unije u skladu sa zakonodavstvom Europske unije.

XI.

Tijela navedena u točkama II. do IX. ove Odluke, u okviru svoje nadležnosti, pripremaju i dostavljaju podatke i izvješća Europskoj komisiji u rokovima propisanima zakonodavstvom Europske unije koje uređuje sustav vlastitih sredstava Europske unije, kao i na zahtjev Europske komisije.

XII.

Predstavnici tijela navedenih u točkama II. do IX. ove Odluke, u okviru svoje nadležnosti, po potrebi sudjeluju na sastancima radnih tijela na europskoj razini vezano za vlastita sredstva Europske unije.

XIII.

Ministarstvo financija odgovorno je za koordinaciju izvršenja poslova definiranih u ovoj Odluci.

XIV.

Ministarstvo financija ovlašteno je od tijela navedenih u točkama II. do IX. ove Odluke, uključenih u sustav vlastitih sredstava Europske unije u Republici Hrvatskoj, zatražiti podatke o izvršenju poslova u području sustava vlastitih sredstava Europske unije u Republici Hrvatskoj.

XV.

Podrobna podjela dužnosti i odgovornosti koje proizlaze iz sudjelovanja Republike Hrvatske u sustavu vlastitih sredstava Europske unije utvrđuje se u Priručniku za sustav administriranja vlastitih sredstava Europske unije u Republici Hrvatskoj, a koji u suradnji s tijelima navedenima u točkama II. do IX. ove Odluke izrađuje Ministarstvo financija i dostavlja ga tijelima navedenima u točkama II. do IX. ove Odluke.

XVI.

Ministarstvo financija, u suradnji s tijelima navedenima u točkama II. do IX. ove Odluke, zaduženo je za ažuriranje Priručnika za sustav administriranja vlastitih sredstava Europske unije u Republici Hrvatskoj u skladu s promjenama u području sustava vlastitih sredstava Europske unije.

XVII.

Ova Odluka objavit će se u »Narodnim novinama«, a stupa na snagu danom pristupanja Republike Hrvatske Europskoj uniji.

Klasa: 022-03/13-04/16

Urbroj: 50301-05/16-13-3

Zagreb, 24. siječnja 2013.

Predsjednik

Zoran Milanović, v. r.

Odluka, NN 12/2013-177